khistorydata/jeongjo-sjw-relations huggingface dataset:
정조 21년
大駕詣始興入行宮後內閣政院玉堂藥房朝廷二品以上兩司長官宗親儀賓口傳問安答曰知道
정조 21년
王大妃殿惠慶宮守宮承旨朝夕問安答曰知道
정조 21년
大駕詣水原入行宮後內閣政院玉堂藥房朝廷二品以上兩司長官宗親儀賓口傳問安答曰知道
정조 21년
李益運啓曰禮貌官來言百官稟旨就次傳曰知道
정조 21년
李益運以兵曹言啓曰華城四大門南北甕城門及南暗門限回鑾間依都城門放鑰例自臣曹擧行之意敢啓傳曰知道
정조 21년
李益運以兵曹言啓曰明日園所展謁時隨駕軍兵臨時稟旨擧行事節目啓下矣何營馬步軍幾番幾哨待信箭侍衛乎敢稟傳曰外使率親軍衛一百人入防步軍三哨爲先廂內使率善騎隊一哨京步軍一哨隨駕鄕軍四哨中除出一百名爲後廂禁軍及駕前駕後各三十人隨駕其餘內外營軍訓局軍訓將都領留住行宮事分付可也
정조 21년
李益運以壯勇營言啓曰依下敎本營隨駕將校軍兵等處饒氣之意敢啓傳曰知道
정조 21년
李益運以壯勇外營言啓曰依下敎本營隨駕將官將校軍兵等處饒氣之意敢啓傳曰知道
정조 21년
行都承旨李鼎揆守宮直行左承旨洪義榮隨駕宿行右承旨李益運隨駕直左副承旨李肇源隨駕直右副承旨金啓洛隨駕宿同副承旨魚用謙隨駕宿假承旨申耆守宮直假承旨金祖淳隨駕宿注書柳遠鳴隨駕宿一員未差假注書曺錫中隨駕直事變假注書李毅采守宮直
정조 21년
大駕詣顯隆園入齋室後內閣政院玉堂藥房朝廷二品以上兩司長官宗親儀賓口傳問安答曰知道
정조 21년
大駕還詣水原府入行宮後內閣政院玉堂藥房朝廷二品以上兩司長官宗親儀賓口傳問安答曰知道
정조 21년
李益運啓曰備邊司郞廳來言今日賓廳日次而動駕相値不得來會云矣敢啓傳曰知道
정조 21년
傳于李益運曰自園所洞口至崇禮門捧上言
정조 21년
李益運以訓鍊都監言啓曰依下敎隨駕將校軍兵等處饒氣債分給之意敢啓傳曰知道
정조 21년
李益運以訓鍊都監言啓曰明日還宮時訓將率壯勇京軍三哨訓局步軍一哨待下敎先詣始興晝停站壯勇大將率馬兵一哨善騎隊二哨爲先廂外使率親軍衛入防軍爲後廂到長安門當解嚴禁軍別將率壯營廣州鄕軍二哨訓局步軍一哨隨駕禁軍五十人爲後廂事信箭分付事命下矣臣旣先詣晝停所仍爲環衛作門之意敢啓傳曰知道
정조 21년
行都承旨李鼎揆坐行左承旨洪義榮坐行右承旨李益運坐左副承旨李肇源坐直右副承旨金啓洛坐同副承旨魚用謙坐直注書柳遠鳴仕一員未差假注書曺錫中仕直事變假注書李毅采仕
정조 21년
內閣政院玉堂藥房朝廷二品以上兩司長官宗親儀賓口傳經宿問安答曰知道王大妃殿惠慶宮守宮承旨朝問安答曰知道大駕詣始興入縣衙後內閣政院玉堂藥房朝廷二品以上兩司長官宗親儀賓口傳問安答曰知道還宮後內閣政院玉堂藥房口傳問安答曰知道
정조 21년
傳于李益運曰京畿監司入侍
정조 21년
傳于李益運曰始興地方官入侍
정조 21년
兵曹口傳政事以申泂爲淸城僉使
정조 21년
李益運以兵曹言啓曰依下敎龍虎營吹打手李仁昌等四十六名處各木綿一疋施賞之意敢啓傳曰知道
정조 21년
李益運以兵曹言啓曰依下敎隨駕禁軍及駕後禁軍武藝別監內吹近仗軍士標下軍兵等處自二十九日三十日至饒氣駕前別抄一體饒氣之意敢啓傳曰知道
정조 21년
李益運以壯勇外營言啓曰傳曰園官內下弓箭一部依例賜給守僕園屬等考例分等施賞自今番外整理所擧行事載之定例事令定例堂上知悉京守僕香室守僕亦令外整理所考例施賞事命下矣謹依近年自戶曹擧行之例園所守僕四名京守僕二名香室守僕一名書員一人守護軍五十名各木一疋庫直一名案山直七十名各布一疋奉常寺書員一人庫直一名熟手二名各木一疋植木將校盧大喆木二疋布一疋竝自外整理所分等施賞之意敢啓傳曰知道
정조 21년
李益運以壯勇外營言啓曰依下敎本營隨駕將校軍兵等處饒氣之意敢啓傳曰知道
정조 21년
李益運以壯勇外營言啓曰依下敎御前待令牢子二十九名巡令手二十六名吹鼓手五十二名等處各木一疋布一疋大旗手四十六名各木一疋傳命巡令手二名則各木二疋布一疋分等施賞之意敢啓傳曰知道
정조 21년
行都承旨李鼎揆坐行左承旨洪義榮坐直行右承旨李益運坐左副承旨李肇源坐右副承旨金啓洛坐直同副承旨魚用謙坐注書柳遠鳴仕一員未差假注書曺錫中仕直事變假注書李毅采仕
정조 21년
內閣政院玉堂口傳翌日問安答曰知道朝廷二品以上六曹堂上翌日單子問安答曰知道王大妃殿惠慶宮中宮殿內閣政院玉堂口傳問安答曰知道
정조 21년
藥房提調金文淳副提調李鼎揆啓曰園寢展禮聖慕克伸鑾蹕穩旋下情歡忭伏未審夜間聖體若何寢睡水剌之節何如移次屢日勞動旣多不瑕有損臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
李益運啓曰御營廳長官來言今日本廳軍兵日次私習云矣敢啓傳曰知道
정조 21년
洪義榮啓曰吏文製述以何日爲之乎敢稟傳曰待下敎
정조 21년
李鼎揆啓曰來初五日朝參日次矣敢稟傳曰停
정조 21년
洪義榮啓曰文臣製述以何日爲之乎敢稟傳曰待下敎
정조 21년
傳于洪義榮曰禮房承旨入侍
정조 21년
洪義榮啓曰香室景慕宮春享大祭受押單子啓代押爲旀昨行園享雖不得不命攝於宮享傳香後由便路展拜仍省牲器以此知悉爲良如敎
정조 21년
傳于洪義榮曰今番春幸旣有待下敎之命陵幸則當待秋爲之畿伯巡歷依例發行事分付
정조 21년
傳于李鼎揆曰今下上言二百八十八張各房抄啓
정조 21년
傳于洪義榮曰春寒尙峭祭官中如有年老之人明日展拜時毛具事分付
정조 21년
李鼎揆啓曰今此京外守令邊將薦擧單子纔已捧入而其中應遷不遷人令該曹依例察推何如傳曰允
정조 21년
洪義榮啓曰卽伏見京外守令邊將薦擧單子則江華留守金履翼行護軍兪彦脩安東府使李集斗驪州牧使蔡弘履東恩君申大觀楊州牧使申鳳朝順興府使李周顯平山府使柳匡天慶尙右兵使洪仁默富寧府使朴泂竹山府使朴光迪昌原府使趙宅鎭三水府使柳晦源星州牧使趙榮慶龜城府使李星會吉州牧使李顯宅巨濟府使梁垸柒谷府使尹養儉月串僉使朴宗秀美錢僉使高殷泰或誤書職銜或有違格式奏御文字所當審愼而有此不察之失事甚未安竝推考何如傳曰允
정조 21년
傳于洪義榮曰發遣吏郞諸執事淸齋與否摘奸以來
정조 21년
以北部尹弘道上言傳于李肇源曰書冊之禁已多年所則雖於不得不緊用於通語之文字議于使臣須有公文然後當爲持來渠之上言中金甁梅水滸志已是最可禁之書名雖翻淸實則雜書其在嚴禁條信法令之道購來之人當用冒禁之律納院在於甲寅云則購來果在何年令該院今日內嚴査如在令後直以勘律之意草記其時灣尹書狀亦爲指名論罪
정조 21년
以京畿監司李冕膺啓本罪人李翼晉高陽郡到配事傳于金啓洛曰放送事回諭
정조 21년
以京畿監司李冕膺啓本罪人韓守訥等高陽郡到配事傳于金啓洛曰放仍其役
정조 21년
以慶州幼學朴夢魯等上言傳于李肇源曰新羅諸陵之不禁耕牧者道臣守令之責也令該曹嚴飭俾勿如前至於殿官事年前亦有飭敎其所守護之方何以擧行乎一體嚴飭
정조 21년
以開城府洪敍五上言傳于魚用謙曰所陳四件渠之意見必有的知其然者況所言多可取不可循例回啓此上言出給松留招致當者面稽言聽論理狀聞
정조 21년
李鼎揆以吏曹言啓曰因黃海道黃州幼學李漢喆上言其父興白與金鼎相俱以園官甲午年蒙直長調用承傳乙巳年又蒙陞敍調用承傳金鼎相則已拜繕工奉事而其父興白則尙未參望事判付內問于東朝事命下矣取考承傳冊及謄錄則先朝甲午正月金鼎相李興白同被直長調用之承傳其後銓曹竝不收用矣當宁乙巳六月親臨都政時有前守衛官金鼎相李興白今日政調用之下敎鼎相同年九月政首擬於繕工奉事而蒙恩點興白則擬於副望矣此雖與李漢喆上言中尙未參望之說不無相左而兩人俱蒙恩典一爲一否果爲的實矣敢啓傳曰直長調用可也
정조 21년
金啓洛以賑恤廳言啓曰傳曰舟橋之役等待已過七朔都監官自舟橋初役時效勞旣多邊將除授其餘領將監官當施賞明日待令守直船人自惠廳分給米斗事分付事命下矣舟橋守直船人李次福等四十七名各米二斗式合米六石四斗分給之意敢啓傳曰知道
정조 21년
洪義榮以禮曹言啓曰永禧殿酌獻禮間二年取稟事曾有定式而今年當次矣酌獻禮吉日以何間推擇乎敢稟傳曰以旬前後擇入可也
정조 21년
李鼎揆以三公意啓曰本府每於歲首例爲觀察使節度使薦而臣等俱有故限內不得議薦之意敢啓傳曰知道
정조 21년
李益運以兵曹言啓曰每歲春秋園幸居先則乾犒饋依例分給事前已命下定式矣今番顯隆園幸行時隨駕將校軍兵及各差備等處乾犒饋磨鍊分給之意敢啓傳曰知道
정조 21년
李益運以兵曹言啓曰依下敎日傘奉持迎華驛卒李春興等二名處木布各一疋慶安驛卒劉得中重林驛卒金得伊等處木各一疋題給之意敢啓傳曰知道
정조 21년
李益運以壯勇營言啓曰每歲春秋園幸居先則乾犒饋依例分給事曾有定式矣今番園幸時本營隨駕將校軍兵乾犒饋依定式磨鍊分給之意敢啓傳曰知道
정조 21년
李益運以訓鍊都監言啓曰今二月初三日景慕宮展拜時因兵曹節目金虎門軍三十名除出把摠李仁默哨官申大益率領挾輦侍衛集春營軍三十哨官成永喆領赴都領營門東營軍三十名哨官吳甲常率領宮大門外把守還宮後各還直所而竝待標信擧行之意敢啓傳曰知道
정조 21년
李益運以御營廳言啓曰今二月初三日景慕宮展拜仍行春享大祭省牲省器時依兵曹節目弘化門入直軍五十名集春營入直軍三十名除出大將臣李漢豐率領弘化門外分左右排立解嚴後各還本處入直而竝待標信擧行之意敢啓傳曰知道
정조 21년
李益運以御營廳言啓曰每歲春秋若園幸居先則乾犒饋依例分給事前已命下定式矣今番顯隆園幸行時隨駕駕前別抄及將校軍兵等處乾犒饋磨鍊分給之意敢啓傳曰知道
정조 21년
金啓洛以義禁府言啓曰京畿高陽郡定配罪人李翼晉放送事承傳啓下矣李翼晉放送事分付該道道臣之意敢啓傳曰知道
정조 21년
丁巳二月初二日辰時上御誠正閣藥房入診入侍時提調金文淳副提調李鼎揆假注書曺錫中記事官金景煥記注官金良倜待敎李存秀以次進伏訖上曰禮房承旨軍士房承旨入侍賤臣承命出傳與行左承旨洪義榮行右承旨李益運偕入進伏文淳曰祗謁園寢回鑾萬安多日勞動之餘聖體若何上曰一樣矣文淳曰王大妃殿氣候何如上曰一樣矣文淳曰惠慶宮氣候何如上曰一樣矣文淳曰三日日氣極爲晴佳下情歡喜以今日日氣之不好益覺昨日以前之極好矣上曰然矣上曰今日候班領敦寧只今入來依下敎爲之耶益運曰然矣上曰留都所今番則無頉安過甚可幸也上敎義榮曰大臣昨日果不祗迎耶義榮曰不能入來矣文淳曰醫官皆待令入診何如上曰置之仍命退諸臣以次退出
정조 21년
行都承旨李鼎揆坐行左承旨洪義榮坐行右承旨李益運坐左副承旨李肇源坐右副承旨金啓洛坐直奉命出去同副承旨魚用謙坐直注書柳遠鳴仕直一員未差假注書曺錫中仕事變假注書李毅采仕
정조 21년
大駕詣景慕宮展拜仍行省器肄儀罷入齋室後內閣政院玉堂藥房口傳問安答曰知道
정조 21년
以承傳宣傳官望單子傳于李益運曰未差之代令該曹差出更爲修正以入
정조 21년
傳于李肇源曰近以擊錚之猥濫事飭禁何如江越邊幾十里則只是一二人而北岸以後如彼夥然無非猥濫當該考喧都事爲先拿處行首羅仗令攸司嚴杖
정조 21년
以北部閑良張福維上言回啓傳于魚用謙曰此非回啓之事政院不爲微稟以致混下此啓目置之判堂問于戶判一例施行事分付
정조 21년
以京畿監司李冕膺啓本鳴金罪人僧暢寬取其所供撮其梗槪後錄馳啓事判付內本寺所重自別令廣留詳査事實推給者推給狀聞爲良如敎
정조 21년
洪義榮以司譯院都提調提調意啓曰尹弘道上言判付內書冊之禁已多年所則雖於不得不緊用於通語之文字議于使臣須有公文然後當爲持來渠之上言中金甁梅水滸志已是最可禁之書名雖飜淸實則雜書其在嚴禁條信法令之道購來之人當用冒禁之律納院在於甲寅云則購來果在何年令該院今日內嚴査如在令後直以勘律之意草記其時灣尹書狀亦爲指名論罪事命下矣謹依判下嚴査其購來年條則尹得任之入燕在於庚子年渠之甲寅納冊時呈狀中亦以庚子年隨往謝恩使購來金甁梅水滸志爲言而取考本院赴燕謄錄則庚子以後得任更無入去之事冊子之庚子購來果有所據購來年條雖在丙午以後嚴禁之前渠以幺麽象胥之類敢生匪分覬之心猥越上言至煩天聽者誠萬萬痛惡此等之類不可尋常處之尹弘道令該曹照法嚴繩以爲懲一勵百之地原上言置之何如傳曰購來在於令前容有可恕之端所謂金甁梅水滸志一是鄙悖淫褻之談一是不經蔑理之書則何敢看作功勞上言請賞卿其各別嚴治可也
정조 21년
李益運以舟橋司言啓曰舟橋自明日撤排之意敢啓傳曰知道
정조 21년
李益運以訓鍊都監言啓曰每歲春秋若園幸居先則乾犒饋依例分給事前因特敎定式擧行矣今番園幸時隨駕將校軍兵及武藝廳乾犒饋依定式磨鍊分給之意敢啓傳曰知道
정조 21년
李肇源以刑曹言啓曰昨日動駕時衛外擊錚人等所當刑推捧供而齋日相値不得用刑依例除刑推捧供以入之意敢啓傳曰知道
정조 21년
李肇源以左邊捕盜廳言啓曰因暗行御使呂駿永所啓批旨內該大將推考無標人令該廳査實勘罪可也事命下矣無標罪人崔景哲見囚於始興縣獄故捉來査實則渠以從事官沈耇賢之所騎貰馬雇人居在江上不知法禁持馬糧出往始興站有此現捉云矣前後飭禁何等申嚴則如是冒犯誠極痛駭崔景哲從重決棍後移送秋曹照律嚴繩當該從事官沈耇賢不遵令甲肆然濫率者亦極可駭嚴棍汰去何如傳曰允捕廳卽一法司則法司之犯法尤爲痛駭爲其大將者其敢曰無罪乎初則御史之執捉猶不知事實只爲問備矣觀此草記不可問備而止卿則爲先越捧一等令政院推考傳旨勿施可也
정조 21년
禮曹啓目粘連觀此明川幼學楚珏上言則其矣身十一代祖海昌本以皇朝人東出我國時事蹟之載在謄錄者考出使其後孫錄名擧案得參於壇門望拜之列事有此呼籲爲白有臥乎所楚海昌東來事蹟雖無臣曹謄錄之所載無以詳考而旣有甲戌受敎則其爲皇朝人子孫實無可疑是白乎乃帳籍考出不可以渠之呼籲有所憑信分付京兆更爲溯其來歷詳細考籍後稟處何如判付啓詳考可據文跡及帳籍後指一草記爲良如敎
정조 21년
刑曹啓目衛外擊錚人鄭召史原情云云女矣身夫致死委折嚴杖得情依律處置是白遣女矣身夫屍身段刻日運來以給事黃載正處嚴旨判下一以懲生者恃勢殺命之罪一以雪死者幽明之痛敎味白齊向前鄭召史依先朝受敎爲先放送是白在果所供如此上裁何如判付啓黃載正捉來嚴覈如有端緖嚴刑得情一邊祕關査問於嘉山俾無獄老生奸之弊爲良如敎
정조 21년
刑曹啓目猥濫擊錚人李鍾仁韓錫祚房仁大李永福申師權金在澤辛德允金德淵朴寅純吳處權僧月律等原情勿施考律重勘爲白乎旀林碩澮令道臣査處李震宅令道臣査實後頉給安櫟令廟堂從長決處安處寬爲先嚴勘後捉送該府以爲決處之地何如判付啓依允爲旀申師權事營邑決處果無稱屈之端乎分付道臣別般査處俾無更訴之弊爲旀林碩澮事虛實間旣知爲民隱則不可任他令道臣嚴査決給事分付爲旀安處寬事事關城役豈或一毫爲弊且觀渠供曲直不難知也況不關於役所之物都廳之屢次行關必欲督捧有甚其然之委折而然乎處寬姑放本訟段卿等從公決給後草記俾無扶强抑弱之弊爲良如敎
정조 21년
丁巳二月初三日辰時上詣景慕宮展拜入侍時行都承旨李鼎揆行左承旨洪義榮行右承旨李益運左副承旨李肇源右副承旨金啓洛同副承旨魚用謙記事官柳遠鳴假注書曺錫中記事官金景煥金良倜一直提學沈煥之二直提學李晩秀檢校待敎沈象奎徐有榘待敎李存秀以次隨駕上具翼善冠衮龍袍乘輿出交泰門永淸門明政門弘化門由逌瞻門日瞻門詣景慕宮至降輿所降輿入神門詣板位行再拜禮仍詣廟內奉審行省器禮入齋室少頃出西夾門乘輿由日瞻門逌瞻門入弘化門明政門永淸門交泰門還內諸臣以次退出
정조 21년
行都承旨李鼎揆病行左承旨洪義榮坐直行右承旨李益運坐左副承旨李肇源坐直右副承旨金啓洛坐同副承旨魚用謙坐注書柳遠鳴仕一員未差假注書曺錫中仕直事變假注書李毅采仕
정조 21년
傳于李益運曰右承旨入侍
정조 21년
傳于洪義榮曰京兆堂上中耆堂許遞其代政官牌招開政待下批牌招
정조 21년
有政吏批判書李秉鼎進參判黃昇源進參議申耆進左承旨洪義榮進以申絢爲掌令李基讓爲校理沈象奎爲副校理沈煥之爲漢城判尹
정조 21년
兵批判書李得臣進參判李敬一病參議睦萬中病參知李東稷入直進行右承旨李益運進以韓根馨爲訓鍊副正沈澤之爲訓鍊僉正呂文永爲都摠都事閔植權琇爲宣傳官大護軍權申思運護軍尹在明副護軍單尹頤東吳泰賢副司直金銑高宅謙鄭來百尹序東副司果單李龜雲鄭萬始李基讓副司正高厚鎭金相順許㶏盧重竝單付
정조 21년
以漢城判尹沈煥之牌不進推考傳旨傳于魚用謙曰許遞前望單子入之
정조 21년
漢城判尹前望單子入之金文淳落點
정조 21년
以平安兵使任嵂狀啓碧潼郡赴防宣傳官金植肄射之節各別嚴飭三技中一技今已成功分揀一款何以爲之事傳于魚用謙曰金植則分揀還付宣傳官待窠陞實李亨謙則卿其招致營下着意勸課間或試取柳禁箭及小布中若於一巡三中則狀聞事回諭
정조 21년
兵曹口傳政事大護軍沈煥之
정조 21년
洪義榮以弘文館言啓曰修撰朴鍾淳旣有只推之命應敎李魯春自鄕上來云竝卽牌招察任何如傳曰允
정조 21년
應敎李魯春修撰朴鍾淳牌不進罷職傳旨傳于洪義榮曰只推
정조 21년
洪義榮以吏曹言啓曰守令薦應薦不薦人察推事命下矣行廣州留守徐有隣行上護軍洪檍洪良浩行大護軍徐浩修金尙集申思運行江原監司徐有防行大護軍尹師國行大司憲金載瓚行大護軍丁範祖李祖源行水原留守趙心泰行護軍徐邁修行都承旨李鼎揆行護軍林蓍喆李祖承慶尙監司李書九行安邊府使李太亨行護軍姜彝正林道浩行副護軍金祖淳禮曹參議李鼎德大司成尹得孚濟州牧使柳師模黃海水使徐英輔僉知任聖說俱是應薦而不薦推考警責何如傳曰允
정조 21년
洪義榮以吏曹言啓曰本曹正郞吳大坤呈狀內矣身素患痰癖之症挾感添劇委頓床笫轉側須人以此病狀萬無自力供職之望卽速入啓遞改云身病旣如是危篤則有難强令察任改差何如傳曰允
정조 21년
李肇源以賑恤廳言啓曰依下敎咸興獻白雉儒生李光龍處回糧米五斗馬貰錢七兩題給之意敢啓傳曰知道
정조 21년
李肇源以備邊司言啓曰頃日諸道習操狀啓覆奏時黃海兵營今春陸操誤以昨秋已爲設行之意稟請停止而今聞昨秋海西陸操追因道臣陳疏竟爲停止矣臣之矇然不察誠不勝悚惶而昨秋旣已停操則莫重戎務不可以臣之不審仍爲停廢黃海兵營今春陸操依例設行之意更爲星火分付何如傳曰待秋設行可也
정조 21년
李益運以御營廳言啓曰本廳哨官尹永基身病甚重勢難察任改差何如傳曰允
정조 21년
李肇源以刑曹言啓曰近以擊錚之猥濫事飭禁何如江越邊幾十里則只是一二人而北岸以後如彼夥然無非猥濫當該考喧都事爲先拿處行首羅將令攸司嚴杖事命下矣依傳敎行首羅將李養默嚴杖一百之意敢啓傳曰知道
정조 21년
李益運以左邊捕盜廳言啓曰本廳從事官沈耇賢濫率査實草記批旨內允捕廳卽一法司則法司之犯法尤爲痛駭爲其大將者其敢曰無罪乎初則御史之執捉猶不知事實只爲問備矣觀此草記不可問備而止卿則爲先越俸一等令政院推考傳旨勿施可也事命下矣無標罪人崔景哲從重決棍十五度後移送秋曹當該從事官沈耇賢嚴棍十五度汰去之意敢啓傳曰知道
정조 21년
李肇源以刑曹言啓曰因左邊捕盜廳啓辭從事官沈耇賢隨往無標人崔景哲照律嚴繩事命下矣取考律文則大明律制書有違條有曰凡奉制書有所施行而違者杖一百崔景哲依此律決杖一百之意敢啓傳曰知道
정조 21년
禁府啓目粘連觀此韓山幼學李獻模上言內辭緣則爲父訴冤雖甚矜惻旣無文蹟之公證乃是子孫之私言而事係先朝處分臣府不敢輕議上言內辭緣置之何如判付啓大哉之敎昭揭千秋豈待文淸一言而有是敎也當之者之家獲此恩敎之後死者生者感結幽明而已更有何餘憾乎是旀且況職非朝官身不抵辟則復官與丹書俱非可論以此分付退送爲良如敎
정조 21년
慶尙監司李書九疏曰伏以園寢祗展聖孝克伸鑾蹕穩旋玉體彌康下情忭幸曷有其極仍伏念聖王爲治在於用人用人之道在於量才而授任循名而責實故擧一人而衆善勸斥一人而群不肖沮於是乎朝無倖位官無曠職德化流行民受其福利苟或反是無能者僥冒不才者競進黜陟臧否未足以厭服人心而庶績終至於墮壞矣聖明在上知人則哲凡在微官下僚尙且愼簡況彼嶺以南七十州生靈休戚之所係其爲任何如而乃以藩宣之重寄遽俾於無狀之賤臣也嗚呼臣荷殿下恩造猥備於任使之末者亦云久矣若其庸陋昏劣之實曩叨湖臬固已畢露而無餘蓋自其受任之初豈不欲殫心竭慮思效涓埃之報而奈其知識空疎局量褊淺處事之方不足以對揚德意奉公之誠不足以感動列邑竟使歉歲無告之民枉罹其害臣於近日每聞南沿州郡瘡痍未蘇未嘗不怵焉驚心若已推納於溝壑之中而追念其孤恩僨事之罪又未嘗不踧踖惶愧如無所容雖蒙包荒之德不替甄錄之恩而其不可復叨於方岳旬宣之任則不待臣自言擧世之公議抑亦皆然且夫兩南者國家之根本而幅員之廣大財賦之繁衆嶺視於湖又有加焉籍使臣才或可取績有可紀堂堂淸朝俊乂布列而獨使一介微臣周流兩路荐據雄藩於數歲之間國體之苟艱私分之踰濫已足爲識者之憂歎矧玆鹵質難矯舊愆莫補而今忽以已試蔑效之人責之於決不堪承之地重使之貽誤民邑豈不與古聖王量功程能敷奏明試之法大相繆盭也哉廟堂擧似之意雖未敢知而不料日月之明亦有遺照臣竊惑焉朝廷之用舍賞罰蓋將鼓舞英儁使人自力於事功而擧錯之不愜乃反如此是豈臣一身之不幸而已實恐自今以往爲分憂共理之臣恪謹者解體罷軟者無恥使殿下勤恤黎元之盛德深仁閼不下究其有關於聖世之治化者顧不大歟聞命以來歷日悸恐今始略暴血懇仰祈處分至若私心之實難復强賤疾之無由自振雖不敢一一臚陳猥煩聰聽而區區量度蓋亦有素以情以病必辭之義決矣伏願聖慈俯賜鑑諒亟許鐫免則終始生成之澤非臣駑劣所可仰報而在國家爲官擇人之規未必無萬一之報矣臣無任屛營祈懇之至謹昧死以聞答曰省疏具悉卿其勿辭往欽哉
정조 21년
丁巳二月初四日辰時上御便殿右承旨入侍時行右承旨李益運記事官柳遠鳴記事官金景煥記注官金良倜以次進伏訖上命書傳敎曰開講吉日當以今月念前後推選此意下諭于兩抄選處登程日字各令道臣狀聞上覽東南廟獻官單子敎曰年滿六十人勿許差祭雖是先朝定式見今諸將臣年皆六十雖不可以拘於年限不得塡差而至於訓將李敬懋則年已七十矣何可爲獻官乎仍命以預差徐有大陞實益運曰各處祭用樂器皆藏於享所而獨東南廟樂器每當祭享時自樂院陪進過享後還藏于本院事甚未安東南廟左右長廊各有祭器庫臣意則虛其一庫俾藏樂器則恐甚便好矣上曰依此爲之益運曰今有咸興儒生李光龍持白雉來於闕外欲獻云矣上曰古有納龜之事而龜是活物故放諸水中而今玆白雉之來獻者旣非越裳氏且非活物云不可放之山林何以處之則爲得耶承旨以此意書問於時任三公以稟可也益運以大臣意回奏曰領議政洪樂性以爲白雉果是奇祥異瑞而非係出於越裳與活不活矣況此出於咸興則尤不尋常反有勝於越裳也以聖上不貴異物之盛德不欲張大者誠不勝欽頌而遠方之人旣有來獻則一經睿覽後上以奉賢于殿宮下以頒示於廊廟仍令還給該儒優賜回糧而送之似好矣左議政蔡濟恭以爲臣於幼騃時學曾史第一卷知有白稚二字今乃眞覩咸興儒生來獻白雉可以知聖人之化洋溢兩間致此不常有之物自然而至也臣若因是而鋪張所以致此之由則抑恐人以爲諂然孝經援神契曰王者祭祀不相踰宴食衣服有節則白雉至臣之以此爲今日雉至之驗者雖聖上躬自點檢亦必不以臣言爲無稽矣唐臣李嶠詩有曰白雉振朝聲飛來表太平伏惟聖心過執謙恭雖不欲以成周聖人之世自居而若其太平之表又何必讓以不受耶天旣以太平之兆賜之其所以敬受者亦必有方矣周時旣以是薦于宗廟臣意則倣以行之揆以事理庶可以兩得其宜博詢而處之是所望也右議政尹蓍東以爲古者越裳氏之貢非白雉之爲貴以其重三譯而來獻也故書于史策傳之後世然周公猶以德澤之不加政令之不施欲不饗其質不臣其人聞受命黃耇之言始歸之于王不以雉爲瑞此亦可知況我聖朝本不寶遠物年前東峽麒麟事亦有以仰揣盛德之萬一今此來獻者雖極猥屑遐土貿貿不足深責只令該司題給回糧雉則却之可也不却亦可也賤臣愚見則然矣上曰令惠廳優給回糧與馬貰亦令騎郞出見李光龍諭以持來白雉何異經覽優給回糧好歸可也命退承史以次退出
정조 21년
行都承旨李鼎揆病行左承旨李益運坐直行右承旨申大謙坐左副承旨李勉兢坐直右副承旨金啓洛奉命進去同副承旨吳鼎源牌不進注書柳遠鳴差祭一員未差假注書金履載仕直曺錫中奉命進去事變假注書李毅采仕
정조 21년
藥房提調金文淳行左承旨洪義榮啓曰伏未審日間聖體若何寢睡水剌之節何如臣等華率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
申大謙以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
申大謙啓曰行大司憲金載瓚差祭執義趙錫晦掌令洪彦燮持平金壽祖鄭宗魯在外掌令申絢牌招啓辭未下監察茶時之意敢啓傳曰知道
정조 21년
申大謙啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 21년
申大謙啓曰御營廳將官來言今日本廳軍兵日次私習云矣敢啓傳曰知道
정조 21년
傳于李益運曰禮房承旨馳詣文廟奉審摘奸以來
정조 21년
注書柳遠鳴差祭代以金履載爲假注書
정조 21년
以漢城府南部幼學李墷上言回啓傳于金啓洛曰今番上言抄啓多不照檢各房承宣事極爲駭然不當抄而抄者如許則當抄而見漏亦可推知諸承旨爲先推考且以尹光奎李墷上言言之前以此後更以此訟登聞自道臣焉逭重勘之意至有措辭判下則旣見判下措語於上言循例抄啓此非循私而何當該承旨査出施以不敍之典兩度上言啓下爻周該堂回啓之泛請置之亦涉不察當該判尹爲先從重推考設使訟理至冤往訴營邑亦或一道兩査啓出場之後焉敢經歲抗拒於推捉而又敢發惡於府庭者卽愚氓之所弗爲李墷爲先付之刑曹照律定配仍令配所道臣嚴刑懲勵事分付
정조 21년
承旨前望單子入之申大謙李勉兢吳鼎源落點
정조 21년
金啓洛啓曰新除授行右承旨申大謙左副承旨李勉兢同副承旨吳鼎源竝卽牌招何如傳曰允
정조 21년
傳于李益運曰發遣吏郞諸執事淸齋與否摘奸以來
정조 21년
李益運啓曰臣與右副承旨金啓洛伴直矣纔以傳諭進去伴直無人左副承旨李勉兢卽爲牌招何如傳曰允
정조 21년
李益運以內醫院提調意啓曰副提調李鼎揆謂有身病今日問安不爲仕進卽爲牌招何如傳曰允
정조 21년
李益運以兵曹言啓曰五衛將梁濟洙身病猝重時月之內萬無起動供職之望呈狀乞遞實病旣如此則不可强令察任改差何如傳曰允
정조 21년
李益運以兵曹言啓曰因承政院啓辭邊將應薦不薦人令該曹察推事允下矣行廣州留守徐有隣行上護軍洪檍洪良浩行大護軍徐浩修金尙集申思運行江原監司徐有防行大護軍尹師國行大司憲金載瓚行大護軍丁範祖李祖源行水原留守趙心泰行護軍徐邁修行都承旨李鼎揆行護軍林蓍喆李祖承慶尙監司李書九行安邊府使李太亨行護軍姜彝正林道浩行副護軍金祖淳禮曹參議李鼎德大司成尹得孚濟州牧使柳師模黃海水使徐英輔僉知任聖說俱爲應薦而不薦竝依定式推考警責何如傳曰允
정조 21년
李益運以弘文館言啓曰應敎李魯春修撰朴鍾淳旣有只推之命修撰韓用鐸連呈辭單不爲行公與新除授校理李基讓一體牌招察任何如傳曰允
정조 21년
吏曹啓目粘連觀此平安監司朴宗甲狀啓則以爲龍川府使黃仁煐年紀已衰精力不逮肅川府使李馨秀銳意振刷已著成績而肅川邑弊民瘼比之龍川則不啻有間龍川府使黃仁煐肅川府使李馨秀相換李馨秀仍令久任責成爲白乎旀楚山府使朴孝晋關節不行於差任勤勵亦驗於了糴熙川郡守李文道倉弊幾盡釐革政事甚有條理亦令久任爲白乎旀安州牧使兪漢寧政令乖常刑囚無節民情壅遏怨聲載路泰川縣監金驥燦柔善太過政在吏鄕邑務民事懵不省識此兩邑守令決難責之以成效而俱是外補不敢循例論勘玆以據實陳聞亦爲白有臥乎所龍川府使黃仁煐道臣雖以肅川之比龍川有間狀請相換是白乎乃肅川自是孔道素稱難治是白乎所仁煐之精力旣不逮於龍川則難保肅川之能治相換一款今姑置之是白遣楚山府使朴孝晉之勤勵糴政熙川郡守李文道之釐革倉弊道啓旣皆條陳竝只依伏請許其久任恐合事宜是白乎旀安州泰川俱以數遞之邑該牧使兪漢寧政令乖常怨聲載路該縣監金驥燦政在吏鄕懵不省識道啓旣曰決難責效則臣曹所當竝請改差是白乎矣兩邑守令俱是外補有不敢循例論斷上裁何如判付啓依允爲旀安州牧使兪漢寧泰川縣監金驥燦等段出自法從之臣處義自別謗言姑未盡信仍置有欠禮使竝只內移差代爲良如敎
정조 21년
奉朝賀金鍾秀疏曰伏以皇天默祐聖候夬復祗謁仙寢克伸孝思鑾駕載回玉體冞康臣民慶忭曷有其極仍伏念臣犬馬之齒已滿七耋膏肓之疾僅存一縷自知其死期之不遠而慽然永傷于中者世道無時可靖人心無時可壹也若使臣死而世道靖人心壹則固當速化以報聖恩之萬一而第恐臣死之後世道人心終無底定之日此政賤臣死不瞑目者也請爲殿下痛哭而一陳之近年以來世道人心可謂末如之何矣食殿下之食衣殿下之衣者孰非殿下之臣子而急於趨利甘心背義背義之不足至於忘君負國而小無忌畏樹黨營私而看作妙訣惟恐聖德之或彰義理之或伸蝨附凶窩鴟張聲勢其蠹世道蠱人心之術專在於不信上三字而已是故發一辭敎窺覘萬端有一處分揣摩百方指無謂有宣播凶言挾私蔽公沮抑正論必欲背馳角勝盡入於夷狄禽獸之域而後已滔滔是漢面胡腸噫難測者賊謀也無窮者世變也聖德由是而去益不章義理由是而去益難明遂使聖上靖世道壹民志之宏規大度賤臣尊聖德明義理之苦心血誠荏苒日月無地可伸言念及此卽欲溘然而無知也嗚呼明義一部之書卽我東麟經也臣之秉執是書之義卽將順聖德也北面於殿下之庭者固宜銘在心肝扶植國脈而一種叵測陰祕之計募出李明淵之疏而手脚已呈露矣是豈一朝一夕之憂也哉其閃忽眩怳如鬼如蜮不知來頭又出幾箇羸豕若使識者試看今日之國勢其將謂何唯彼明淵特一魑魅之影子耳臣雖不武何虞乎此輩誠恐賤臣老且將死而明義一部日遠日忘凡我殿下所以明天理正人紀崇典禮而討亂賊之盛德大業竝將慢而誣之誑惑旣定之人志疑亂莫嚴之大義反有甚於今日也夫爲人臣而亂大義誣聖德者其罪當如何也兩囚處分未過數旬悖疏踵出長此不已則乙未丙申諸逆非久將睍睍而起此誠賤臣憂憤欲死者也顧臣薑桂之性到老逾辣鷹鸇之逐至死不變自在布衣粗識君臣父子之倫而亦嘗奉敎於君子矣初登胄筵披赤一言深得契悟而拱若玉璧信若四時險阻艱難之備嘗風波憂畏之閱歷而幸蒙天地之大德至今得保殘喘臣雖病劣裹革枕戈矢不與不識倫義者共朝廷三十年如一日矣臣之向來登筵也神昏氣喘衷情所積猶未盡暴且蒙格外異數將享專城之便養而當此遠離之日益切戀君之誠況臣之斯行歸期有未可卜則復恐臣去之後無人復道此事者玆將方來無窮之憂猥陳朝暮將死之言伏乞聖明少垂察焉臣無任云云答曰省疏具悉卿懇卿當遠離之日有此告歸之章而惓惓於大義之或晦娓娓於微言之莫彰歷說契悟之所自由仍敍三十年如一日之秉執卿言非不足聽卿心固亦可感但李明淵擧措卿則執其跡而論其痕不欲區別於虎羊之鞹予特知明淵之爲人曩於面對時略有云然今豈更有他辭其詳又在賓筵記注卿可取覽卿將好享專城之奉戒駕在邇未前一簉寧或鄭重玆於宣批之行兼訊路引日期仍傳曰此批答遣承旨傳諭依向筵下敎卿孫除兩司署經卿入城日欲令其日辭朝在卿道理尤豈可以疏替辭直向二百里外有若決意長往然哉此意一體傳諭
정조 21년
判尹金文淳疏曰伏以臣於刑曹移送金源矩之原情有不敢冒當覆啓者此卽臣待罪畿藩時處決者也毋論訟理之曲直處置之當否以臣題狀之辭攙入爰辭之中以此議處實無其勢而緣臣之不敢冒當莫重啓下之覆奏若至閣而未卽擧行則揆以事體極涉苟艱玆敢略陳短章仰瀆崇嚴伏乞亟遞臣所帶職名以爲及期回啓之地千萬幸甚臣無任云云答曰省疏具悉令亞尹擧行卿其勿辭行公
정조 21년
丁巳二月初五日辰時上御便殿右承旨入侍時行右承旨李益運假注書曺錫中記事官金景煥記注官金良倜以次進伏訖上曰文廟祭享典祀官以久任郞廳差出事有出擧條定式之事而擧條未及分付於吏曹云故俄見祭報府中典祀官之以奉常寺官差出使之更以久任郞塡差久任郞如或差祭於山川祭享官其代以柳遠鳴差送事分付矣今見改付標以入者直以柳遠鳴差文廟典祀官此必司謁之誤傳也注書出去分付依俄者下敎塡差柳遠鳴則旣進去分獻官年老人代爲之事詳細分付可也又敎曰當初久任郞塡差事擧條卽前大司成李晩秀所奏也二直提學方在內閣問其委折其時啓下與否考見政院日記後如未啓下更稟可也命書傳敎曰左承旨左副承旨同副承旨許遞前望單子入之又命書傳敎曰藥房提調金文淳許遞仍命退承史以次退出
정조 21년
行都承旨李鼎揆在外行左承旨李益運奉命進去行右承旨申大謙坐直左副承旨李勉兢坐右副承旨蔡弘遠坐直同副承旨金啓洛坐注書柳遠鳴差祭一員未差假注書金履載仕曺錫中仕直事變假注書李毅采仕
정조 21년
金啓洛啓曰行大司憲金載瓚差祭執義趙錫晦掌令洪彦燮持平金壽祖鄭宗魯在外掌令申絢牌招啓辭未下監察茶時之意敢啓傳曰知道
정조 21년
申大謙啓曰禁衛大將徐有大御營大將李漢豐以東南關王廟獻官今方受香出去矣徐有大所授禁衛大將命召李漢豐所授御營大將命召兼帶左邊捕盜大將命召大將牌傳令牌來請還納何以爲之而將兵之任不可一刻無摠察之人捕將則在前如此之時有他邊大將兼察之例今番則何以爲之敢稟傳曰皆令仍佩往來禁御將各其都提擧摠察不必命招依近例郞官處聽傳敎捕將兼察事依施牌招分付
정조 21년
傳于李勉兢曰禮房承旨馳詣社稷春享大祭受香所以祭物之虔誠精備祭器之各別洗滌面飭獻官及典祀官夜當更遣承宣此意傳于獻官祈穀命攝時享又攝今番獻官之別遣時任都憲蓋欲糾察不如儀者誠心致察之意亦爲面飭都憲以來仍詣受香諸處亦以虔誠行祀之意面飭獻官奉審摘奸以來南壇三角木覓漢江受香在明齋官另加齋沐之意令廟堂各別嚴飭別遣郞官考察今夜當出齋於便殿以待禮成該房知悉
정조 21년
傳于申大謙曰右承旨入侍
정조 21년
傳于李勉兢曰右副承旨入侍
정조 21년
李益運啓曰禮曹判書閔鍾顯京畿監司李冕膺依下敎來待矣傳曰入侍
정조 21년
傳于李勉兢曰政官牌招開政
정조 21년
以同副承旨吳鼎源牌不進罷職傳旨傳于李勉兢曰只推
정조 21년
傳于李益運曰未肅拜承旨許遞前望單子入之待下批牌招察任
정조 21년
承旨前望單子入之蔡弘遠落點
정조 21년
傳于金啓洛曰戶刑換房
정조 21년
傳于李益運曰嶺伯除拜之後尙不出肅該道臣推考使之斯速謝恩
정조 21년
有政吏批判書李秉鼎進參判黃昇源進參議申耆差祭左副承旨李勉兢進以金履喬爲獻納鄭魯榮爲正言鄭民始爲內醫提調李垿爲吏曹正郞李東稷爲安州牧使李萬榮爲泰川縣監前執義金達淳通訓今超通政加資事承傳
정조 21년
有政兵批判書李得臣病參判李敬一病參議睦萬中入直進參知未差行左承旨申大謙進大護軍申光履護軍洪義榮副護軍李肇源兪漢寧副司果金驥燦金尙墀宣傳官金植以上單付
정조 21년
傳于李勉兢曰發遣吏郞諸執事淸齋與否摘奸以來
정조 21년
傳于金啓洛曰時囚中金胄淵附過放送
정조 21년
以應敎李魯春修撰朴鍾淳韓用鐸校理李基讓牌不進罷職傳旨傳于李勉兢曰只推
정조 21년
傳于李勉兢曰明日南壇祭享禁衛大將當爲淸道而該將臣以老者今夜差祭之餘又難經夜於壇前令中軍代行招致聽傳敎
정조 21년
右副承旨金啓洛書啓臣敬奉聖諭馳往傳諭於南部豆毛浦奉朝賀金鍾秀所住處則以爲臣之事殿下三十年只知有義理二字一己禍福初不暇計目見世變層生大義將晦猥上一疏顒俟開納不意承宣遠臨齎傳十行恩諭俯燭臣苦心血誠更無餘蘊臣是何人得此契遇於聖明之世乎臣雙擎九頓感淚如泉臣自少至老秉執如一之意已暴於前疏而殿下試看今日之國勢安乎危乎何不思杜禍根折亂萌之道而直爲此泄泄乎臣今當遠離輦轂之下豈不欲一瞻天顔以慰犬馬之誠而旣不得闡明聖德又不得大定義理孤恩負國臣罪萬死敢以何顔出入於香案之前乎瞻望五雲有隕如瀉而已云矣敢啓傳曰知道
정조 21년
京畿監司李冕膺狀啓右諭善李城輔登程日字待其報來卽爲登聞計料之意昨已馳啓爲白有在果節到付驪州牧使蔡弘履牒呈內右諭善李城輔處登程日字探問則以爲祗承下諭濫叨千萬不敢當之職名惶恐蹙伏不敢爲冒昧承膺之計且以賤疾添劇無由登程當以文字更爲控籲是如乙仍于緣由牒報爲臥乎所牒呈是白乎等以緣由馳啓爲白臥乎事踏啓字
정조 21년
蔡弘遠以賑恤廳言啓曰西部大平館契任掌金守山今月初五日本洞路傍得二歲遺棄男兒同里居良女韓召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 21년
李勉兢以禮曹言啓曰馬祖祭以仲春中氣後諸剛日中擇日設行而祝文則當用五例儀所載事允下矣卽令諸日官推擇則今二月二十九日爲吉云以此日設行之意知委何如傳曰允
정조 21년
申大謙以兵曹言啓曰今正月二十七日本曹草記宣傳官金煐令該府拿問嚴勘事批旨內自下更送之由不爲微稟所爲萬萬痛駭宣傳官金煐爲先汰去還宮後嚴棍懲勵至於徐益淳前月鄭好仁鞫問時奪符也筵中擧行之純熟周詳近來武弁中初見雖令二徐英輔當其時決不然乃祖亦未知其十分爲然今日擧行專由於承宣渠何知其慶州之外別有南漢兵符乎若以此論罪則其罪豈止於拿處乎草記之疎忽反讓於該廳之牒報卿則推考可也事命下矣依傳敎前宣傳官金煐嚴棍十五度之意敢啓傳曰知道
정조 21년
申大謙以兵曹言啓曰卽伏見平安兵使任嵂狀啓則兔城僉使咸熙一愆期到防之罪該鎭距兵營不過爲二日半程而到防狀過七日報來者萬萬駭然嚴棍懲勵云矣以邊將赴防之稽滯前後飭敎何等截嚴而今此咸熙一之到防始旣遲滯報營又此稽緩由前由後不可棍治而止兔城僉使咸熙一罷黜何如傳曰允
정조 21년
申大謙以備邊司言啓曰依下敎果川縣在囚金世忠爲名人捉來査問則以爲渠以寧嬪房廳直該宮次知中官祗迎次始興地出往時隨去以無掌標見捉於御史云矣朝家飭禁何等截嚴而有此冒犯之狀誠爲可痛金世忠則方自本司出付攸司以爲照法科治之地而當該中官冒禁率去亦極駭然捧現告令該府拿問勘罪何如傳曰允當該中官令內侍府刊名可也
정조 21년
申大謙以訓鍊都監言啓曰本局中軍今當差出而擬望之人乏少外任竝擬何如傳曰外任除拜皆屬耳在京人中擬入可也
정조 21년
禮曹單子卒判中樞府事沈頤之致祭今二月初八日當爲祗受而其家在於京畿楊州地云祭物及執事官令本道差定進排之意知委何如判付啓依所啓施行爲旀祭文中死於王事愍惻䀌傷之意措辭事分付知製敎爲旀出疆卒逝者例有贈官云亦令吏曹相考前例草記爲良如敎
정조 21년
丁巳二月初六日辰時上御誠正閣右承旨右副承旨入侍時行右承旨申大謙右副承旨金啓洛假注書曺錫中記事官金景煥記注官金良倜以次進伏訖上曰何承旨在院乎大謙曰李勉兢在院矣上曰左副承旨入侍出榻敎賤臣承命出傳與左副承旨李勉兢偕入進伏訖上命書傳敎曰觀此松留狀啓京兆吏隷之所爲可謂亂民以亂民爲府屬民何措手足乎四方商賈行旅之過京城者府屬稱以直出禁亂作此無於前之弊端事旣登徹豈可尋常看過乎大抵府屬之侵虐小民一欲從現發者施以懲一之典者久矣卽令該曹査出犯者嚴刑究覈啓聞後照法痛繩其時不能檢飭之堂上捧現告爲先從重推考以謝小民仍令廟堂將此意知委松都及西北後更有侵徵之弊往訴廟堂之意詳細行會俾有皆欲藏於市出於塗之效上曰俄者政院啓辭何承旨書之乎大謙曰臣書之矣上曰善書矣上曰驪州還弊其果盡爲釐革耶大謙曰許多還弊尙有流來逋欠數千石之未捧者矣上曰新牧使甚柔善未知能善爲否也上曰注書往右相家傳諭曰近來凡節果有善勝否次對久未爲之雖數日間卿能有簉朝之望否以此往問後回奏可也仍命退承史以次退出
정조 21년
丁巳二月初六日辰時上御重熙堂禮曹判書京畿監司入侍時右副承旨金啓洛假注書金履載記事官金景煥記注官金良倜行禮曹判書閔鍾顯京畿監司李冕膺以次進伏訖上命啓洛書禮曹各陵執頉處告由修改事啓目判付訖上敎鍾顯曰昨年之告由修改處今年又將告由修改而至於尊床面紙之改備亦皆告由乎鍾顯曰已例皆然故亦將循例告由矣上曰此外窓戶之補孔簷瓦之改張亦皆告由不幾近於瀆屑乎鍾顯曰誠有瀆屑之嫌而每拘於已例合有一番定式者矣上曰若自戶曹多少間量劃物力屬之各陵修改時隨所入會減而如塗窓改瓦之小小役處陵官直報該曹而從便修改則如何耶鍾顯曰如是則事甚便好矣上曰雖塗窓改瓦若役處張大亦不可膠守此則依例當告由卿其出與戶判會議定爲節目務盡周詳從便修改與告由修改秩區別後錄著爲一定之式可也上敎冕膺曰春巡何時當發乎冕膺曰當發於今月望前矣上曰今番修改則寒食前後從便擇日而節目定式則畿伯春巡前爲之可也上敎鍾顯曰開講日字豫爲精擇乎鍾顯曰方令日官詳細推擇矣上曰山林將上來乎鍾顯曰聞以疾病姑難登途而晦前則豈不趁來乎命退諸臣以次退出
정조 21년
行都承旨李鼎揆在外行左承旨李益運奉命進去行右承旨申大謙坐左副承旨李勉兢坐直右副承旨蔡弘遠坐同副承旨金啓洛坐直注書柳遠鳴差祭一員未差假注書洪奭周仕直一員未差事變假注書李毅采仕
정조 21년
李益運啓曰來十一日朝參日次矣敢稟傳曰停
정조 21년
李益運啓曰來十一日輪對日次矣敢稟傳曰當次人受點後日次來待
정조 21년
傳于金啓洛曰同副承旨爲吏房
정조 21년
傳于李益運曰禮房承旨入侍
정조 21년
金履載奉命代以洪奭周爲假注書
정조 21년
右副承旨蔡弘遠書啓臣依聖敎進詣太常與初獻官陪奉神位版至南壇奉安後壇上奉審則無頉祭物祭器祭井看審則精潔諸執事進排官佾舞摘奸則無頉臣則姑爲仍留待禮房承旨出來交代後復命之意敢啓傳曰知道
정조 21년
兵曹以李得濟爲訓鍊都監中軍
정조 21년
李益運以吏曹言啓曰因禮曹啓目卒判中樞府事沈頤之致祭今二月初八日京畿楊州地祗受事判付內出疆卒逝者例有贈官云亦令吏曹相考前例草記事命下矣取考大典通編則有曰奉命出疆身沒異域者陞品贈職參以本曹謄錄則故參判臣金龍慶以副使出疆身沒依法典正卿贈職其後故相臣鄭錫五故海興君臣橿俱以正使出疆身沒而或以大臣或以資窮宗臣無贈職之例矣故判中樞府事臣沈頤之當照故參判臣金龍慶例陞品贈職從一品陞品當爲正一品而議政及領敦寧領府事事體自別臣曹不敢擅便何以爲之敢稟傳曰議于大臣指一停當草記可也
정조 21년
申大謙以訓鍊都監言啓曰本局新除中軍李得濟方在罷散中仍爲敍用令該曹口傳付軍職何如傳曰允
정조 21년
兵曹口傳政事護軍李得濟
정조 21년
金啓洛以義禁府言啓曰頃因吏曹啓辭批旨內今番諸道報來中百歲老人之年前遺漏各該邑倅令道臣捧現告狀聞後一竝拿處可也事命下矣卽見全羅監司徐鼎修咸鏡監司趙尙鎭狀啓則寶城百歲老人宣震喆漏報當該前郡守吳載光金就大高山百歲老人張文燦漏報當該前縣監李義逸興陽百歲老人金麗涵漏報當該前縣監安策利城百歲老人楊舜德漏報當該前縣監趙拓壤金載仁吉州百歲老人李國昌漏報當該前牧使李燁指名現告矣吳載光安策趙拓壤金載仁李燁等今方待命竝拿囚金就大下去京畿始興地云依例發遣府書吏拿來李義逸已爲身故勿論何如傳曰允飭已行已囚者付過放送可也
정조 21년
以吳載光安策趙拓壤金載仁李燁囚單子傳于金啓洛曰附過放送
정조 21년
丁巳二月初七日辰時上御重熙堂禮房承旨入侍時行左承旨李益運假注書曺錫中記事官金景煥記注官金良倜以次進伏訖上曰昨夜善爲將事而更點何以能的知耶益運曰以行漏合之而地形稍高處因風聞之亦知更點之與行漏相合矣上曰將事之前每坐以待之傳報之際每間三點來到不相參差亦可異也益運曰山川祭每送史官今番何以爲之耶上曰曺錫中往三角山金履載往木覓山金景煥往漢江將事後奉神位板奉安於神室後復命而祭井各別看審可也益運曰臣以漢江祭井事每欲一番陳稟而係是祀典所重故惶恐不敢矣適因言端敢此仰達矣漢江祭井處於闤闠之中未免湫隘事甚未安且漢江祭享尤異於他享臣意則勿用祭井代以江水未爲不可分付漢江別將豫汲江水以爲祭享時進排之地旣用江水則修井官不必待令故敢此仰達矣上曰依爲之出擧條上命書傳敎曰傳香承旨與獻官以下依定式進詣神室陪奉神位至南壇奉審摘奸以來夜則待禮畢還來後承旨復命亦當出齋便殿以待該房知悉而三角山受香所左副承旨進去木覓山受香所同副承旨進去漢江受香所左副承旨進去奉審摘奸後面飭獻官以下俾各虔誠神位還奉時史官分詣事分付仍命退承旨以次退出
정조 21년
行都承旨徐邁修坐行左承旨李益運坐行右承旨申大謙坐直左副承旨李勉兢坐右副承旨蔡弘遠坐同副承旨金啓洛坐直注書柳遠鳴病一員未差假注書徐俊輔仕直一員未差事變假注書李毅采仕
정조 21년
傳于李益運曰諸承旨持公事入侍
정조 21년
蔡弘遠啓曰義禁府都事來言時囚無得過三日滯囚曾有定式矣時囚罪人李鼎烈當爲捧供而知義禁李時秀沈煥之俱有身病同義禁洪明浩未肅拜只有判義禁趙宗鉉一員不得備員云知義禁李時秀沈煥之同義禁洪明浩卽爲牌招以爲備員開坐之地何如傳曰許遞令該曹口傳差出待下批牌招捧供
정조 21년
傳于李益運曰禮曹判書入侍
정조 21년
吏曹口傳政事以李聖圭林道浩爲知義禁李漢豐爲同義禁
정조 21년
都承旨前望單子入之徐邁修落點
정조 21년
傳于金啓洛曰承旨房仍戶刑換房
정조 21년
曺錫中奉命代徐俊輔爲假注書
정조 21년
以內閣抄啓文臣正月朔親試取稟啓辭傳于李益運曰再明日爲之
정조 21년
以政院再明日抄啓文臣親試處所取稟傳于李益運曰便展爲之
정조 21년
李益運以禮曹言啓曰永禧殿酌獻禮以旬前後擇入可也事命下矣卽令日官安圭祥推擇則今二月初八日初十日十一日俱吉云以何日定行乎敢稟傳曰以十一日爲之可也
정조 21년
李益運啓曰今十一日永禧殿酌獻禮祭文當爲製進藝文提學李秉鼎卽爲牌招何如傳曰允
정조 21년
以訓鍊都監習陣單子傳于申大謙曰動駕相値無故日爲之
정조 21년
傳于李益運曰動駕在近玉堂未差之代前望單子入之待下批牌招察任
정조 21년
玉堂前望單子入之應敎李龜雲副應敎韓用鐸校理李福潤金履喬修撰鄭東榦落點
정조 21년
以副應敎韓用鐸修撰鄭東榦牌不進罷職傳旨傳于李益運曰只推
정조 21년
以慶尙監司李書九牌不進推考傳旨傳于李勉兢曰是豈若是之處義乎更爲牌招嚴飭更勿違牌
정조 21년
以水原留守趙心泰狀啓本府上番鄕軍及隨駕鄕軍合操時去就竝令內營稟旨分付事傳于李勉兢曰今春合操停止事回諭
정조 21년
傳于李益運曰昨年秋操事充軍水使守令邊將等法已施行矣且其本事不過眩於擧行而以重師律之意拔例嚴處今則春操將行無異限滿罪名一竝分揀事分付
정조 21년
金啓洛以吏曹言啓曰本曹郞廳李垿呈狀內矣身素患痰癖之症當此換節之時一倍添劇時日之內萬無供職之望云身病旣如是沈重則有難强令察任改差何如傳曰允
정조 21년
李益運以弘文館言啓曰本館下番闕直事甚未安副應敎朴載淳校理韓致應竝卽牌招以爲推移姑降入直之地何如傳曰允
정조 21년
李益運以忠勳府言啓曰本府書寫忠義衛朴光允瓜滿代嫡長忠義衛裵聖逑差下依例以假郞廳稱號何如傳曰允
정조 21년
申大謙以兵曹言啓曰今二月十一日大駕詣永禧殿親行酌獻禮時何營軍兵隨駕何營軍兵留陣禁軍馬步軍以幾番幾哨磨鍊而禁衛鄕軍停番矣餘軍留營何以爲之乎敢稟傳曰訓局步軍十五哨馬軍五哨爲先後廂御營廳留陣禁軍五番隨駕其餘留營留陣置之可也
정조 21년
蔡弘遠以刑曹言啓曰因備邊司啓辭中官隨往無掌標人金世忠照法科治事命下矣取考律文則大明律制書有違條有曰凡奉制書有所施行而違者杖一百金世忠依此律決杖一百之意敢啓傳曰知道
정조 21년
蔡弘遠以義禁府言啓曰昨年秋操事充軍水使守令邊將等罪名一竝分揀事命下矣全羅道興陽縣遠地定配罪人沈鑏慶尙道東萊府充軍罪人安宗厚尹壽民李源培千起一金德行東萊府西平浦卽其地充軍罪人崔斗恒蔚山府充軍罪人李性重朴道寬等竝放送事分付各該道臣之意敢啓傳曰知道
정조 21년
禁府啓目淸安前縣監李鼎烈原情云云傳旨內辭緣泛稱遲晩刑推得情何如判付啓除刑推議處爲旀楊漢祚所爲渠以渠邑之人不有城化之分因營題發差之時多縱家人懸䯻噬臂之不足又敢刀刺杖打云者大關法紀風化兺除良要路作梗又登於道狀如許亂法之類若不以其法直勘則其可曰朝廷有關和乎先令道臣嚴査而此判付更爲謄關分付添問目取招應問各人等除尋常各別嚴訊速卽執定首犯人狀聞以爲按法處斷俾懲頑俗之地爲良如敎又啓目寶城前郡守金就大原情云云問目內辭緣泛稱遲晩所當請刑是白乎矣曾經都摠經歷勿爲請刑載在大典通編議處何如判付啓附過放送爲良如敎
정조 21년
慶尙監司李書九疏曰伏以新除藩任決難堪承猥陳血懇冀蒙體諒及奉批旨不許所辭臣誠惶恐悶蹙茫然失圖第其區區微執斷在必遞衷情所迫煩瀆之誅有不可暇避又不得不仰首而鳴號焉臣受殿下恩與天無極夷險燥濕義無所擇況此方面之職官尊祿厚世所共豔臣獨何苦力辭乃已而誠以在國體則僨誤之職不宜再叨在私義則菲才賤品榮寵踰分曾不數載荐歷雄藩人猜鬼責理必無幸與其忘廉冒受終至於貽累聖簡毋寧積誠申籲以冀其得遂微願至若狗馬賤疾固不當猥陳崇聽而父母孔邇何言不可臣稟質虛脆素多疾恙自經前春大病之後元氣未蘇新症疊見怔忡疝癖根委已深最是臨文應事之際少有思索則耳鳴賑眩頃刻昏瞀惟此證形尤妨剸劇將無以按閱簿牒綜理事務仰副委寄之聖意況其難强之私情又非徒目下之疾病而已者乎苟使臣不自量力强膺明命有可以整頓一路之治少寬南顧之念則臣當策勵駑鈍顚仆爲期必不敢自有其身要占便宜而奈此情病如右所陳莫效涓埃之報徒招盈滿之菑以殿下閔覆顧復之慈亦豈不惻然垂憐以卒終始之大惠乎縮伏多日蠢動無路飭敎雖嚴株守難改跡涉傲慢鈇鉞是俟伏乞聖明念重任之不宜輕畀察臣言之非出例讓亟賜遞解俾便公私仍治臣瀆擾之罪以肅朝綱不勝大願臣無任云云答曰省疏具悉卿其勿辭肅命
정조 21년
平安監司朴宗甲疏曰伏以臣之受命西出今已十朔于玆矣經秋經冬歲籥載新每念夙夜諸臣趨造班聯歡欣頌祝之情瞻望北宸自不禁耿耿戀結之忱且念臣識闇病痼無往非罪頃上辭本仰冀天鑑之俯燭而鞶帶之遞旣靳符節之縻依舊臣含恩畏義一味盤礴而神識去益昏劣擧行去益鹵莽乃以灣尹論罪之啓又煩廟堂請罷之擧矣前秋義州之被災也該府尹沈晋賢罪著緩忽至命以白衣從事之例戴罪治務特下飭敎何等截嚴則臣以伊時同罪之人豈或不知而率爾論啓直請勘罷顚錯之罪實無所逃聖恩如天曲加涵貸明諭降於同罰薄責至於越俸臣北望攢祝有淚如瀉更何敢費辭自引重犯瀆撓之誅哉顧臣不職之狀只就此事言之但知不審恤典之爲罪而不思白衣辦事之無異外補其只見目前一事而更不能知有他事擧此一端他可類推如是而尙可任一道旬宣之責寬九重宵旰之慮乎事關紀綱言出廊廟請勘之啓至爲嚴重臣若憑恃寵靈不思所以自處則是朝廷之紀綱由臣而重被壞了也豈不大可懼哉玆敢披瀝肝血冒瀆崇嚴伏乞聖慈天地父母察臣不勝任之實諒臣必可辭之情亟命鐫削臣職名以肅朝綱以安私分焉臣無任云云答曰省疏具悉卿其勿辭察任
정조 21년
丁巳二月初八日辰時上御誠正閣諸承旨持公事入侍時行左承旨李益運行右承旨申大謙左副承旨李勉兢右副承旨蔡弘遠同副承旨金啓洛假注書洪奭周曺錫中記事官金景煥金良倜待敎李存秀以次進伏訖上敎益運曰昨日南壇享事果順成而畢於何時耶益運曰行祀後還奉神位板於神室至鍾街則罷漏已畢矣神位還奉之路前則由桃楮洞而近以其山脊之故移從靑坡稍爲回遠而時刻猶不至本晩矣上曰壇所樹木之盛近果何如益運曰近漸蔥鬱勝於前矣上曰祝史之數多於齋郞云何爲而然耶益運曰第一位四爵自階下以次奉進故祝史則爲四人而齋郞則仍於壇上將事兼奠四爵故只以一人塡差云矣上敎大謙曰漢江祭井果何如大謙曰當初祭井在閭閻村舍中故果欠精潔今則令別將汲置江水臨時取用甚爲便好好矣上曰三角祭井亦爲申飭耶錫中曰另加申飭矣上曰都憲上疏還給而若見賓對筵本自可曉然矣此疏似言李明淵事而不露姓名雖異涉禁糢糊說去反有不誠之歎矣益運曰頃日筵本臣於入院之後亦未得見都憲亦必未見矣近日人心陷溺義理漸晦世道之憂實有不可勝言者事係涉禁雖不得爲之至於李明淵事與涉禁有異而三司之臣尙此寥寥太不成說矣如此等疏亦爲還給則言路之開尤無其望卽爲賜批好矣上曰得見筵本之意出傳可也仍命讀奏公事勉兢讀奏黃海兵使李儒敬啓本殺獄罪人等同推開錄事平安監司朴宗甲啓本罪人千起聖熙川郡到配事大謙讀奏訓鍊判官尹相病親呈辭啓洛讀奏工曹正郞金初燮病親呈辭命書判付訖大謙勉兢弘遠啓洛先退上曰禮判如入來偕入可也景煥承命出與行禮曹判書閔鍾顯偕入進伏上曰永禧殿酌獻禮日字十一日最吉云耶鍾顯曰十日十一日俱吉云矣上曰以十一日爲定則散齋當以今日爲始耶鍾顯曰然矣上曰以十一日爲定可也上曰鄕飮酒禮何以爲之耶鍾顯曰儀式今方往議於大臣計矣上曰開講吉日念間只有一日云而山林尙無上來之期欲遣偕來而此亦難矣未知何以爲之則恰好右相近有所愼次對久未爲之故亦未相議卿於往見時亦以此事相議後回奏可也鍾顯曰宜寧縣監洪樂綏向以景慕宮屛風事使之上來今已上京云矣上曰使之造成三本宮司入番處及典祀廳齋室各置一座可也鍾顯曰聞有草本凡例皆欲一經稟定云矣上曰卿與洪樂綏一番同入稟定好矣命鍾顯先退仍命書傳敎曰在外承旨許遞前望單子入之待下批牌招察任又命書傳敎曰未下直守令明日辭朝又命書傳敎曰抄啓文臣中時帶臺職人許遞益運曰慶尙監司李書九辭疏俄又到院而以再疏之非例退却矣上曰藩任之只爲一疏乃是近例古則或至再至三矣仍命取入疏本下疏批訖命書傳敎曰嶺伯處義過矣設有昏瞀之症異於難强其外諸症無非向暖可差者辭疏所當還給而道伯屢章卽亦古例取而賜批矣慶尙監司李書九從重推考牌招使之斯速肅拜仍命退承史以次退出
정조 21년
丁巳二月初八日午時上御便殿禮房承旨禮曹判書入侍時行右承旨李益運假注書徐俊輔記事官金景煥記注官金良倜禮曹判書閔鍾顯以次進伏上曰卿見大臣而入來乎鍾顯曰然矣大臣以爲二月卽是卜吉之月而吉日又在念間開講盛禮不可踰今月矣山林上來與否姑未知的奇更送史官敦勉偕來爲好而倍道往來則十二三間可以復命云矣上曰山林當爲上來云乎鍾顯曰上來與否大臣亦未得的知而大臣以爲山林書啓草初則以不得上來爲定矣初草更爲改構以送云以此觀之則亦有上來之意云矣上曰卿亦作書於山林必以上來之意言及可也卿亦知山林乎鍾顯曰山林則不知矣山林上來卽爲開講盛禮也雖不知何敢不以書勉出耶此是我東方歡欣慶祝之盛擧山林雖云難進必當幡然於此時矣命書傳敎曰聞禮判言知吉日之在近又聞大臣之意有偕來之擧爲當果然遣史官傳筵敎於工判與之偕來上曰前假注書尹命烈仍察上注書之任上曰大臣亦爲作書於山林而以開講吉日在今二十日必爲趁此上來之意申申及之爲好矣鍾顯曰臣亦與大臣以此相議矣上曰宋欽書上來云乎鍾顯曰三月當上來云矣上曰山林上來不可無親屬宋欽書使之撥馬上來之意分付畿伯也上曰右諭善亦當上來云乎鍾顯曰此則不得聞知矣命書傳敎曰工判位至正卿偕來依例遣史官矣爾亦卽爲上來事下諭于行副護軍李城輔上曰山林上來則當住於何處云耶鍾顯曰當住壯洞前府使權邁家云矣上曰予亦聞知矣權邁卽是故相鄭澔外曾孫云乎鍾顯曰然矣而與山林爲四寸之間云矣上曰禮判先退往復大臣卽送史官而下去史官許使之先探行止書送卿等事分付可也鍾顯先退命書傳敎曰未肅拜玉堂許遞前望單子入之待下批牌招察任仍命退承史以次退出
정조 21년
行都承旨徐邁修坐行左承旨李益運坐行右承旨申大謙坐左副承旨李勉兢坐直右副承旨蔡弘遠坐直同副承旨金啓洛坐注書柳遠鳴病一員未差假注書徐俊輔仕直一員未差事變假注書李毅采仕
정조 21년
李勉兢啓曰行大司憲金載瓚牌招啓辭未下執義趙錫晦掌令洪彦燮持平金壽祖鄭宗魯在外掌令一員未差監察茶時之意敢啓傳曰知道
정조 21년
李益運以香室永禧殿酌獻禮受押單子啓親押
정조 21년
傳于金啓洛曰下直守令留待
정조 21년
傳于金啓洛曰下直守令入侍
정조 21년
傳于徐邁修曰戶房承旨入侍
정조 21년
金啓洛以吏曹言啓曰今此永禧殿酌獻禮親行時祭官中時無職名人令該曹口傳付軍職何如傳曰允時帶臺職人許遞可也
정조 21년
兵曹口傳政事副司果朴鍾淳鄭魯榮申絢竝單付
정조 21년
金啓洛以吏曹言啓曰成均館司成申大尹呈狀內矣身本以弱質年又衰邁素抱貞疾辛苦彌留飮啖全却轉側須人時日之內萬無供職之望卽爲入啓遞改云身病旣如是沈篤則有難强令察任改差何如傳曰允
정조 21년
金啓洛以吏曹言啓曰因臣曹草記故判中樞府事沈頤之當照故參判臣金龍慶例陞品贈職從一品陞品當爲正一品而議政及領敦寧府事事體自別臣曹不敢擅便何以爲之事批旨內議大臣指一停當草記可也事命下矣發遣郞官問于時原任大臣則議政府領議政臣洪樂性病不收議議政府左議政臣蔡濟恭以爲判府事沈頤之奉命出疆身沒異城則依法典陞品贈職卽不可已之事以從一品而陞秩則當爲正一品而若以領中樞領敦寧之爲正一品陞而贈之則其生前所帶者乃判中樞判中樞之與領中樞領敦寧其秩無甚懸殊矣朝家以身沒異域特垂華贈之典則顧何惜議政之銜乎臣意則贈以議政府右議政似爲合宜矣云領敦寧府事金履素行判中樞府事李秉模俱病不收議議政府右議政臣尹蓍東以爲出疆使臣銜命在途而卒逝者變品贈職古例卽然仁祖朝故同知李忔比葬再贈至贊成隱卒崇終之典此可見矣今者判府事沈頤之當爲大匡追贈似無疑旣贈大匡則宜加議政官銜該曹啓辭中領樞領敦雖輔國亦可爲之臣不知其爲可但特敎與循例追恩之外首相與左右相贈例不一未知何者爲可據惟在朝家處分之如何矣云臣意則從一品之陞品當爲正一品輔國大匡雖曰均是正一品而大匡則恩典尤別殆同加贈至於領府事輔國曾多已例而大臣外不得付新有定式載在大典通編領敦寧除非國舅與大臣則亦無見帶之例故臣之謏寡始昧故同知臣李忔加贈之例終又不敢擅便臆對草記中有所措辭矣今此兩大臣獻議俱出於對揚朝家隱卒崇終之德意臣豈有他見乎依兩大臣獻議贈以議政恐似得當旣伏承指一停當草記之命妄有附陳不勝惶恐之意敢啓傳曰依僉議施行可也
정조 21년
申大謙以二所巡廳言啓曰去夜三更四點量犯夜人幼學朴夢奎執捉依例移送秋曹之意敢啓傳曰知道
정조 21년
申大謙以刑曹言啓曰因二所巡廳啓辭去夜三更量犯夜幼學朴夢奎移送秋曹事命下矣朴夢奎依更數決笞五十度放送之意敢啓傳曰知道
정조 21년
義禁府啓目淸安前縣監李鼎烈矣本府議啓內臺諫所論諸條觀於道査皆已落空而至於占山一款無論面懇與威脅守令之境內圖占法禁至嚴則借占雖曰罷意擬議之跡自歸違越以此照律罪杖八十收贖奪告身一等私罪奉敎依允
정조 21년
丁巳二月初九日辰時上御誠正閣諸承旨持公事入侍下直守令同爲入侍時行都承旨徐邁修行左承旨李益運行右承旨申大謙左副承旨李勉兢右副承旨蔡弘遠同副承旨金啓洛假注書徐俊輔記事官金景煥記注官金良倜檢校待敎沈象奎安州牧使李東稷泰川縣監李萬榮雲峰縣監趙恩錫兔山縣監金東善以次進伏上曰公事讀奏可也邁修讀奏全羅監司徐鼎修狀啓康津縣反庫事黃海監司閔台爀狀啓載寧郡反庫事啓洛讀奏全羅監司徐鼎修狀啓益山郡守金箕南到任事命分書判付上曰下直守令進前東稷進前奏職姓名上曰習操當前何時下去乎東稷曰十一日當發行矣上曰宣諭除之下去善爲也萬榮進前奏職姓名上曰爾年幾何萬榮曰六十二矣上曰爾年衰老若如前倅之過柔則何以治民下去爲治之方奏達可也萬榮曰土風姑未知之下去後可以料量而前倅旣以不束濕被罪臣敢不惕勵做治耶上曰做時不如說時下去後一反前倅之政期於善爲可也恩錫進前奏職姓名上曰宣諭除之孜孜爲治可也東善進前奏職姓名上曰奉朝賀何當入城乎東善曰姑無入城之事矣上曰兔山下去當從何處作路乎東善曰從高陽爲之矣上曰何時下去乎東善曰十一日當下去矣上曰當由城中而抵高陽乎東善曰然矣上曰欲宿何處東善曰當宿高陽矣上命書傳敎曰卿孫辭陛聞卿行期再明過城中云日前見附啓欲待卿行臨時更爲敦迫矣今當遠離京闕豈可戞過徑行以此意遣史官傳諭于金奉朝賀使之再明日入侍上曰再明日入侍後出宿畿營中營則爲好矣東善曰當以此意出傳臣祖也上命書傳敎曰金奉朝賀兔山地下去時給馬供饋等事分付沿路官着意爲之卽是私行差員則除之以便大臣之心上來時依此例留住間月致及祿俸令本道道臣這卽擧行狀聞事下諭于兩道道臣上曰奉朝賀書啓出於朝紙乎啓洛曰然矣上曰都承旨見之乎邁修曰臣之所見朝紙無之矣啓洛曰俄聞吏議言則不見於朝報云故更爲嚴飭矣上曰太常久任郞廳如已待令使之入來賤臣承命出傳與奉常判官李東埴偕入進伏上曰本寺近日則無大弊乎東埴曰別無可達之弊矣上曰近來果品以時果代用乎東埴曰然矣上曰熟手輩聊賴比前稍勝乎東埴曰比前大勝矣上曰造脯當在何時東埴曰在於三月矣上曰今番亦爲各別嚴飭而各司誅求之處一竝不給得無他弊之可言乎東埴曰姑無他弊矣上曰朔望時黃栗守僕執頉來稟而特爲勿問渠輩亦知此意使之各別虔誠可也上曰今番南壇祭享時臺監下屬頗有侵漁之事云爾其奏達也東埴曰祭物陳設後守僕看守而衛軍輩爲其爇火拔取植炬杻束之在裏者臺監下隷見之而言於臺監直欲捉囚守僕矣上曰杻炬則自有工曹貢人何關於本寺守僕耶上曰宗廟守僕許曾使割給錢物同入本寺貢物蓋欲其不爲生梗也予則留意祛弊至於如此而府院下屬舊習不改必欲逞憤作弊云豈不成說乎仍命書傳敎曰太常凡事必敬必愼之致雖於進排之貢人擧行之下屬務欲顧護俾渠輩歡悅趨事不知爲勞非爲渠輩卽爲所重也年來別岐另察幾皆畏戢而守僕閣院府隷等多少弊端猶不知頓然改觀更觀前頭欲行懲一之政而向因黃栗事已有下敎於筵中者昨聞南壇享所府屬事亦然大抵造脯一事前之每等近四百首所入今只爲三十餘首如彼之際睢盱寺屬不難知也飭察未久其跡已綻豈不萬萬可駭乎自今享所寺屬凡有犯罪之事言送該寺都提擧科罪雖承旨臺監勿爲直囚事分付以此傳敎書揭本寺此後亦當各別摘奸犯者與不飭之官員隨現重繩俾各着意莫敢怠忽上曰如此則渠輩可以除弊乎東埴曰本寺所屬必當知感而更加殫誠矣上曰造脯釐正之初貢人輩頗以縮貢爲慮矣今則不然乎東埴曰別無縮貢之事且擧皆以除弊爲幸今則安堵矣上曰造脯釐正後員役少所沾漑得無不如前之歎乎東埴曰員役快免侵漁之弊亦無大段失利矣上曰永禧殿祭享時守僕朴相杓多有作弊之事云今則何如耶東埴曰今則不敢爲弊矣命退諸臣以次退出